b'\n_START_ARTICLE_\nLjubica in Arpit\n_START_SECTION_\nPovzetek vsebine\n_START_PARAGRAPH_\nPravljica pripoveduje o deklici z imenom Ljubica, ki je \xc5\xbeivela v majhni vasici v Visokem Klancu z mamo, o\xc4\x8detom, brati in sestrami. Ker je bila najmlaj\xc5\xa1a v dru\xc5\xbeini je morala vsak dan pasti koze in ovce. Pred vsakim odhodom na pa\xc5\xa1o so ji doma naro\xc4\x8dili, naj ne hodi \xc4\x8dez planino na \xc4\x8cela, ker je tam nevarno in deklica jim je obljubila, da ne bo \xc5\xa1la tja._NEWLINE_Medtem ko je Ljubica pasla \xc5\xbeivali, je nabirala ro\xc5\xbee, poslu\xc5\xa1ala ptice in si prepevala svojo pesem:\xc2\xa0\xc2\xbbPrelepe in sladke so na\xc5\xa1e dolince, ro\xc5\xbeice rastejo, varjejo hi\xc5\xa1ce.\xc2\xab\xc2\xa0Vsak dan pa je pogledovala proti \xc4\x8celom, kjer so bile ro\xc5\xbee \xc5\xa1e lep\xc5\xa1e in so ptice \xc5\xa1e lep\xc5\xa1e prepevale. In tako so nekega dne res od\xc5\xa1li na \xc4\x8cela: najprej so \xc5\xa1le koze in ovce, za njimi pa \xc5\xa1e Ljubica. In tam je bilo res vse tako lepo kot si je predstavljala. Med hojo po skalah pa se je spotaknila ob kamen\xc4\x8dek, ki se je zakotalil navzdol in prebudil stra\xc5\xa1no zver. Vsi so se prestra\xc5\xa1ili, zato so stekli domov. Ko pa so prispeli, je Ljubica ugotovila, da manjka najmanj\xc5\xa1i in najlep\xc5\xa1i kozli\xc4\x8dek. Star\xc5\xa1a sta ji rekla, da ga je gotovo pojedel Arpit, zato jima je obljubila, da nikoli ve\xc4\x8d ne pojde na \xc4\x8cela. Naslednji dan se je spet odpravila na pa\xc5\xa1o in spet jo je vleklo na \xc4\x8cela, zato so od\xc5\xa1li gor. Spet se je spotaknila ob kamen\xc4\x8dek, ki se je skotalil v globino in prebudil Arpita, da je za\xc4\x8del rjoveti kot najstra\xc5\xa1nej\xc5\xa1a zver. Sko\xc4\x8dil je ven iz jame in po\xc5\xberl kozli\xc4\x8dka. In tako je bilo vsak dan: Ljubica je hodila na pa\xc5\xa1o, a vsak dan je imela manj ovc in kozli\xc4\x8dkov, saj ji je Arpit vsak dan enega po\xc5\xberl. Kmalu je pri\xc5\xa1el dan, ko se je Ljubica odpravila na pa\xc5\xa1o z eno samo ov\xc4\x8dico in tudi tisti dan se je kamen zakotalil v dolino in prebudil Arpita, ki je po\xc5\xberl \xc5\xa1e zadnjo ovco. Ljubica je ostala brez vseh ovc in kozli\xc4\x8dkov, zato je sama hodila na \xc4\x8cela in pogledovala proti Arpitovi jami. Na skali je ostal \xc5\xa1e velik in te\xc5\xbeak kamen, zato se je Ljubica odlo\xc4\x8dila, da bo s sabo prinesla dolg in debel hlod ter ga podlo\xc5\xbeila pod kamen in ko bo Arpit pri\xc5\xa1el iz svoje jame, bo kamen spustila nanj. V dolino je spustila \xc5\xa1e zadnji kamen\xc4\x8dek, da je prebudila Arpita. Ko je Arpit sko\xc4\x8dil iz svoje jame, je Ljubica spustila kamen, ki si ga je pripravila, a Arpit se mu je umaknil, iztegnil svoje kremplje in zgrabil \xc5\xa1e Ljubico.\n_START_SECTION_\nLiki\n_START_PARAGRAPH_\nLjubica je glavna knji\xc5\xbeevna oseba in predstavlja najmlaj\xc5\xa1o h\xc4\x8der v dru\xc5\xbeini. Vsak dan je morala na pa\xc5\xa1o peljati ovce in koze, in vsak dan znova si je \xc5\xbeelela gor na \xc4\x8cela, \xc4\x8deprav so ji doma prepovedali. Nekaj \xc4\x8dasa se je upirala sku\xc5\xa1njavi, na koncu pa je s svojo \xc4\x8dredo le od\xc5\xa1la gor. \xc4\x8ceprav je Arpit vsak dan po\xc5\xberl eno ovco, je trmasto vztrajala in hodila na \xc4\x8cela, da je nabirala najlep\xc5\xa1e ro\xc5\xbee in maline ter poslu\xc5\xa1ala petje ptic. Na koncu se je izkazala za pogumno, saj je sama priklicala Arpita in ga hotela premagati, a ji ni uspelo._NEWLINE_Arpit je poimenovan kot najstra\xc5\xa1nej\xc5\xa1a zver, dlakasti in krevljasti, grdi in kosmati velikan, ki je vsak dan po\xc5\xberl eno ovco in na koncu \xc5\xa1e Ljubico. Na koncu pripovedke izvemo, da \xc5\xa1e danes obstaja potok, poimenovan Arpit.\n_START_SECTION_\nInterpretacija dela\n_START_PARAGRAPH_\nV glavni knji\xc5\xbeevni osebi Ljubici se pojavlja arhetip Divje \xc5\xbeenske, kot ga je v svoji knjigi poimenovala Clarissa Pinkola Estes. Njena Divja \xc5\xbeenska je namre\xc4\x8d ljubila naravo, saj pravi:\xc2\xa0\xc2\xbbRaje sem imela zemljo, drevesa in votline, kajti v teh krajih sem \xc4\x8dutila, da se lahko naslonim na Bo\xc5\xbeje lice. Reka je v mraku vedno prosila naj jo obi\xc5\xa1\xc4\x8demo, njive so prosile, naj hodimo po njih, da bi mogle zasu\xc5\xa1teti.\xc2\xab\xc2\xa0Prav tako pa je Ljubica \xc5\xbeelela nabirati lep\xc5\xa1e ro\xc5\xbee, bolj zrele maline in hoditi po mehkej\xc5\xa1i travi. Lahko bi rekli da jo je ravno Divja \xc5\xbeenska v njej gnala na \xc4\x8cela, saj C.P.Estes pravi, da ob\xc4\x8dutek Divje \xc5\xbeenske prihaja tudi z videnjem; s pogledi na veli\xc4\x8dastno lepoto (Ljubica je vsak dan pogledovala gor na \xc4\x8cela, kjer je bilo vse lep\xc5\xa1e kot spodaj v dolini)._NEWLINE_Morda je Ljubica hotela navezati odnos z divjo naravo, zato se je dan za dnem vra\xc4\x8dala nazaj na \xc4\x8cela, \xc4\x8deprav je vedela, da ji bo Arpit po\xc5\xberl ovco oz. kozo. Morda je bila \xc4\x8dreda njen dar naravi in se ji je hotela pribli\xc5\xbeati._NEWLINE_Ko je na koncu ostala brez \xc4\x8drede, je sama spro\xc5\xbeila kamen\xc4\x8dek in priklicala Arpita. A tokrat je avtorica zapisala, da je Arpit zagrabil Ljubico. Pri ovcah in kozah pa je vedno zapisala, da jih je po\xc5\xberl. Mislim, da je Arpit predstavljal le sled do divje narave, preko katere je Ljubica za vedno ostala v naravi, saj na koncu izvemo, da se v vodi \xc5\xa1e danes vidijo nekak\xc5\xa1ne niti, ki predstavljajo lase Ljubice, potoku pa \xc5\xa1e danes pravimo Arpit. Lahko bi sklepali, da sta Ljubica in Arpit zdru\xc5\xbeena v ve\xc4\x8dnosti. Po teoriji C.P.Estes bi lahko rekli, da je konec pripovedke sre\xc4\x8den, saj Ljubica za vedno ostane v objemu divje narave.\n_START_SECTION_\nMotivno-tematske povezave\n_START_PARAGRAPH_\nV besedilu se pojavi zver, ki po\xc5\xbere glavno knji\xc5\xbeevno osebo. Tak motiv najdemo tudi v pravljici Rde\xc4\x8da kapica.'